[pic] | EUROOPA ÜHENDUSTE KOMISJON |

Brüssel 4.5.2005

KOM(2005) 182 lõplik

Ettepanek

NÕUKOGU MÄÄRUS,

millega muudetakse nõukogu määrust (EÜ) nr 131/2004, mis käsitleb teatavaid piiranguid Sudaani suhtes

(komisjoni esitatud)

SELETUSKIRI

1. 9. jaanuari 2004. aasta ühisseisukoht 2004/31/ÜVJP kehtestab relva-, laskemoona- ja sõjavarustusembargo Sudaani suhtes, keelates sealhulgas Sudaani sõjategevusega seotud tehnilise ja finantsabi osutamise. Sõjategevusega seotud tehnilise ja finantsabi osutamise keeldu rakendatakse nõukogu 26. jaanuari 2004. aasta määruse (EÜ) nr 131/2004 alusel.

2. Võttes arvesse viimase aja arengut Sudaanis, eriti kõikide osapoolte 8. aprilli 2004. aasta N’djamena relvarahukokkuleppe ja 9. novembri 2004. aasta Abuja protokollide jätkuvat rikkumist ning Sudaani valitsuse ja mässuliste üksuste ning muude relvastatud rühmituste võetud kohustuste ning Julgeolekunõukogu nõudmiste täitmatajätmist Darfuris, otsustas ÜRO Julgeolekunõukogu 29. märtsil 2005. aastal kehtestada relvaembargo kõikide N’djamena relvarahukokkuleppe osapoolte ning mis tahes sõdivate poolte suhtes Darfuris. ÜRO Julgeolekunõukogu nägi ette teatavaid erandeid embargost.

3. Et viia kooskõlla olemasolevat EL embargot, mis erinevalt ÜRO embargost mõjutab kogu eksporti Sudaani, ja ÜRO Julgeolekunõukogu 29. märtsi otsust, on nõukogu …..…aastal vastu võtnud ühisseisukoha 2005/.../ÜVJP, mis sätestab embargost täiendava erandi. Täiendav erand puudutab tehnilise ja finantsabi embargot, mida rakendatakse nõukogu määruse (EÜ) nr 131/2004 alusel. Seetõttu teeb komisjon ettepaneku viia määrus kooskõlla kõnealuse ühisseisukohaga.

Ettepanek

NÕUKOGU MÄÄRUS,

millega muudetakse nõukogu määrust (EÜ) nr 131/2004, mis käsitleb teatavaid piiranguid Sudaani suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 60 ja 301,

võttes arvesse nõukogu ühisseisukohta 2005/…/ÜVJP, millega muudetakse ühisseisukohta 2004/31/ÜVJP, mis käsitleb relvade, laskemoona ja sõjavarustuse embargo kehtestamist Sudaani suhtes[1],

võttes arvesse komisjoni ettepanekut

ning arvestades järgmist:

(1) 9. jaanuari 2004. aasta ühisseisukoht 2004/31/ÜVJP[2] kehtestab relva-, laskemoona- ja sõjavarustusembargo Sudaani suhtes, keelates sealhulgas Sudaani sõjategevusega seotud tehnilise ja finantsabi osutamise. Sõjategevusega seotud tehnilise ja finantsabi osutamise keeldu rakendatakse nõukogu 26. jaanuari 2004. aasta määruse (EÜ) nr 131/2004 alusel, mis käsitleb teatavaid piiranguid Sudaani suhtes[3].

(2) Võttes arvesse viimase aja arengut Sudaanis, eriti kõikide osapoolte 8. aprilli 2004. aasta N’djamena relvarahukokkuleppe ja 9. novembri 2004. aasta Abuja protokollide jätkuvat rikkumist ning Sudaani valitsuse ja mässuliste üksuste ning muude relvastatud rühmituste võetud kohustuste ning Julgeolekunõukogu nõudmiste täitmatajätmist Darfuris, võttis ÜRO Julgeolekunõukogu 29. märtsil 2005. aastal vastu resolutsiooni 1591 (2005), mis muu hulgas kehtestab relvaembargo ja asjaomase abi osutamise keelu kõikide N’djamena relvarahukokkuleppe osapoolte ning mis tahes sõdivate poolte suhtes Darfuris. Resolutsioon 1591 (2005) sätestab embargost teatavad erandid.

(3) Ühisseisukohaga 2005/…/ÜVJP kinnitatakse ühisseisukoha 2004/31/ÜVJP embargot ja keeldu ning sätestatakse täiendav erand relvaembargost ja asjaomase abi osutamise keelust, mis mõjutab kõiki inimesi ja üksusi Sudaanis, et viia erandite loetelu kooskõlla resolutsiooniga 1591 (2005). Seoses sellega, et erand kehtib teatava finants- ja tehnilise abi osutamise keelu suhtes, tuleks vastavalt muuta määrust (EÜ) nr 131/2004.

(4) Täiendaval erandil peaks olema tagasiulatuv mõju kuupäevani, mil resolutsioon 1591 (2005) vastu võeti. Seetõttu peaks käesolev määrus jõustuma viivitamata,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 131/2004 artikkel 4 asendatakse järgmisega.

„Artikkel 4

1. Erandina artiklitest 2 ja 3 võivad liikmesriikide lisas loetletud pädevad asutused anda loa rahastamiseks ning finantsabi ja tehnilise abi osutamiseks, mis on seotud:

(a) mittesurmava sõjavarustusega, mis on ette nähtud üksnes humanitaar- või kaitseotstarbeliseks kasutamiseks või ÜRO, Aafrika Liidu, Euroopa Liidu ja ühenduse institutsioonide väljaarendamise programmide jaoks;

(b) Euroopa Liidu ja ÜRO kriisiohjeoperatsioonide jaoks mõeldud varustusega;

(c) demineerimisel kasutatavate seadmete ja materjalidega.

(d) Aafrika Liidu kriisiohjeoperatsioonidega, sh kõnealuste operatsioonidega seotud varustusega;

(e) Sudaani valitsuse ja Sudaani Rahvavabastusliikumise/-armee Kenyas Nairobis 9. jaanuaril 2005 allkirjastatud üldise rahukokkuleppe rakendamisega.

2. Luba ei anta tegevuse suhtes, mis on juba aset leidnud.“

Artikkel 2

Käesolev määrus jõustub Euroopa Liidu Teatajas avaldamise päeval. Käesolevat määrust kohaldatakse alates 29. märtsist 2005.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

[1] ELT L…, …, 2005, lk …

[2] ELT L 6, 10.1.2004, lk 55.

[3] ELT L 21, 28.1.2004, lk 1. Määrust on viimati muudetud määrusega (EÜ) nr 1516/2004 (ELT L 278, 27.8.2004, lk 15).